text: Mølle savner folkelig opbakning
  10 oktober 2013 kl. 14.50
  I efterårssolen er Dybbøl Mølle et smukt syn. Men det danske nationalklenodie savner folkelig opbakning, så det er ikke sikkert at synet bliver ved med at være så smukt.
  Grænseforeningen satte sig for to år siden for at samle fem mio. kr. til vedligeholdelse af møllen. Men landsindsamling er ikke gået som forventet.
  - Vi har erkendt, at vi ikke når målet på fem millioner kroner, siger generalsekretær Knud-Erik Therkelsen til Flensborg Avis.
  
  Ikke folkelig
  Faktisk er der kun indsamlet en million kroner. Og Grænseforeningen har søgt adskillige fonde, men uden held.
  Dybbøl Mølle har i flere omgange været betænkt med store donationer. Men Grænseforeningen håbede, at en landsindsamling kunne skaffe de nødvendige millioner til at sikre vedligeholdelsen efter de omfattende renoveringer.
  - Indsamlingen har ikke haft den folkelige opbakning, som vi havde regnet med, siger generaldirektøren til avisen.
  Indsamlingen fortsætter til 18. april næste år - hvor det jo er 150-året for Slaget ved Dybbøl.
  